**План-канспект урока беларускай літаратуры ў V класе**

**Настаўнік:**  Голец Юлія Віктараўна

**Установа адукацыі:** дзяржаўная ўстанова адукацыі «Сярэдняя школа №3 г.Ваўкавыска»

**Тэма:** **У пошуках скарбаў ( урок па вершы М. Багдановіча “Зімой”)**

**Клас: V**

**Мэта:** арганізаваць дзейнасць вучняў па аналізе верша М. Багдановіча “Зімой” праз работу з мастацка-выяўленчымі сродкамі мовы ў выніку чаго вучні пазнаёмяцца з некаторымі звесткамі з біяграфіі паэта, будуць умець узнаўляць мастацкія вобразы, вызначаць тэму, ідэю, ролю мастацка-выяўленчых сродкаў мовы.

**Задачы:** развіваць і ўдасканальваць уменне выразна чытаць паэтычны твор (адчуваць настрой, спасцігаць паэтычныя вобразы і сродкі іх стварэння, перадаць праз чытанне пачуцці аўтара і сваё стаўленне да верша);

садзейнічаць выхаванню ў вучняў пачуцця захаплення прыгажосцю і гармоніяй карцін прыроды

**Формы арганізацыі вучэбнай дзейнасці:** калектыўная, франтальная, парная.

**Тып урока**: урок тлумачэння новага матэрыялу.

**Форма правядзення**: урок-падарожжа

**Метады**: часткова-пошукавы, наглядны, славесны

**Тэхналогіі:** камунікатыўныя, інфармацыйна – камунікацыйныя, візуалізацыі вучэбнай інфармацыі

**Абсталяванне і вучэбна-метадычнае забеспячэнне:** мульціборд; прэзентацыя; “палітры настрою”; тэставае заданне; матэрыялы АІАР (Беларуская літаратура, V клас. Тэма 22. Максім Багдановіч. “Зімой”); Беларуская літаратура: вучэбны дапаможнік для V класа устаноў агульнай сярэдняй адукацыі з белорускай і рускай мовамі навучання / М.В.Жуковіч [і др.]. - Мінск: Нацыянальны інстытут адукацыі, 2021.

**Эпіграф:**

Кніга– крыніца ведаў

**Ход урока**

**І.** **Арганізацыйна-матывацыйны этап**.

*Псіхалагічная падрыхтаванасць класа да ўрока, арганізацыя ўвагі вучняў, настрой на працу.*

**Настаўнік**: Дзеці, вы хацелі б знайсці скарб? *(Адказы вучняў).* А што гэта такое?

**Вучні:** Золата, грошы, каштоўныя камяні.

**Настаўнік:** Правільна! Але ў жыцці чалавека ёсць штосьці большае, важнейшае, што дапамагае жыць правільна, быць выхаваным, знаходзіць выхад з любой сітуацыі. Дзеці, гэта і ёсць той самы скарб,у пошуках якога мы сёння і адправімся ў сваё падарожжа. Мы паспрабуем знайсці ключыкі, якія дапамогуць нам у канцы ўрока адкрыць скарбонку з самым патаемным скарбам, які ніколі не растрачваецца, а на працягу жыцця толькі назапашваецца.

**Настаўнік:** Як і ў любым падарожжы мы сустрэнемся з перашкодамі, а, магчыма, і з цяжкасцямі, але мы здолеем іх пераадолець, калі вы будзеце:

* дапамагаць адзін аднаму
* выконваць работу разам
* адкрываць для сябе штосьці новае
* і рабіць гэта ўсё толькі з добрым настроем (дадатак 1).

**Мэтавызначэнне.**

**Настаўнік:** А для таго, каб наша падарожжа было цікавае, мы спачатку павінны завітаць ў госці да паэта, якога вы, напэўна, не ведаеце, з жыццем і творчасцю якога не сустракаліся – гэта паэт М.Багдановіч. Тэма нашага ўрока: М. Багдановіч . Верш “Зімой”. Эпіграфам да ўрока з’яўляюцца словы “Кніга– крыніца ведаў”.

Як вы мяркуеце, якія задачы мы можам паставіць, зыходзячы з тэмы?

**Вучні**: Даведацца пра паэта; пазнаёміцца з вершам; прасачыць, як аўтар паказвае гэту пару года; вызначыць, які настрой пераважае ў вершы.

**II. Вывучэнне новай тэмы.**

**Настаўнік:** М. Багдановіч – адзін з любімых паэтаў беларусаў. Хочацца верыць, што ён стане і вашым любімым паэтам.

Вашай увазе я прапаную прагледзець відэаролік (матэрыял АІАР). У ходзе прагляду папрашу вас быць вельмі ўважлівымі і запамінаць факты з біяграфіі пісьменніка. Яны нам спатрэбяцца для таго, каб падабраць ключык да нашай скарбонкі.

*Прагляд відэароліка (Партрэт, дата нараджэння, месца нараджэння, Гродна, пераезд у Яраслаўль, зборнік “Вянок”, месца смерці, пражыў 25 гадоў).*

**Настаўнік:** Прапаную вам выканаць наступнае заданне:складзіце плакат жыцёвых фактаў пісьменніка.

*Вучань на мульцібордзе выконвае заданне, астатнія - праз Q-коды ў тэлефонах (дадатак 2). Праверка выканання (праз мульціборд).*

*Настаўнік апытвае, колькі вучняў зрабілі заданне без памылак, колькі зрабілі адну памылку, колькі дзве.. Пасля праверкі задання адкрываецца адзін пазл.*

**Настаўнік**: У каго з вас ёсць жаданне больш даведацца пра М.Багдановіча, я вылажыла ссылку на сайце школы ў папцы “Папулярызацыя беларускай мовы”.

Вы бачыце, што нам адкрыўся толькі адзін пазл, таму наша работа працягваецца.

Звернемся да эпіграфа, што змешчаны да раздзела “Прыроды вечная краса” ў падручніку на с. 110. Прачытаем яго і растлумачым, як зразумелі радкі Кастуся Кірыенкі:

Заўжды, заўжды, усюды, у кожны міг,

З жыццём усім, з якім ў згодзе,

Ад самых шчырых роздумаў сваіх

Мне пакланіцца хочацца прыродзе!

**Вучні:** Прырода заўсёды побач з чалавекам, чалавек і прырода - адзінае цэлае.

**Настаўнік:**Так. Для многіх паэтаў крыніцай натхнення стала прырода. Беларускія пейзажы, краявіды захаплялі іх. І М. Багдановіч не быў выключэннем.

Пагадзіцеся, што пісаць вершы дадзена не кожнаму, але навучыцца разумець, адчуваць прыгажосць прыроды і самога жыцця, можа любы. Я прапаную вам праслухаць верш і адчуць, якім настроем ён прасякнуты.

*Праслухванне верша з выкарыстаннем матэрыялаў АІАР.*

**Настаўнік:** З дапамогай “палітры настрою”, якая знаходзіцца на вашых партах, выберыце словы, якімі напоўнілася ваша сэрца і якія дапамогуць вам выказацца і агучыць сваю думку: якім настроем прасякнуты верш (дадатак 3).

*Дзеці выбіраюць “настрой”, а затым агучваюць сваю думку.*

**Настаўнік:** Ці супаў ваш настрой з настроем аўтара?

*Вучні выказваюць свае меркаванні.*

**Настаўнік:** Выканаўшы гэта заданне, мы знайшлі яшчэ адзін ключык да нашай скарбонкі, але яна яшчэ не адкрылася, а гэта значыць, што нам трэба працаваць далей.

**Настаўнік**: А цяпер давайце звернемся да тэксту і перачытаем яго. Знойдзем тыя словы і выразы, значэнні якіх вам не зразумелыя.

*Тлумачэнне незразумелых слоў.*

**Настаўнік:** Якой тэме, на вашу думку, прысвечаны гэты верш?

**Вучні:** Тэма прыроды, зімы.

**Настаўнік:** Якія радкі верша дапамаглі нам вызначыць тэму?

*Вучні агучваюць.*

**Настаўнік:** Малайцы. І мы падабралі яшчэ адзін ключык *(адчыняе пазл).*

**Фізкультхвілінка**

Мы з вамі ўсе ведаем, што зіма – гэта пара года, калі ўсё замірае, у прыродзе наступае час адпачынку і цішыні. І М.Багдановіч у сваім вершы паказвае нам зімовы спакойны вечар. Але не такі ўжо ў зімы і спакой. Давайце мы з вамі пакажам другі бок зімы. Я папрашу вас устаць і віртуальна апынуцца ў вось такую зіму:

— падаюць сняжынкі — лавіце іх,

— у небе зоркі — паглядзіце на іх,

— зіма без сняжкоў не бывае – зляпіце іх,

— сняжкі доўга не затрымліваюцца ў руках – кіньце іх,

— вы замерзлі ў рукі — сагрэйце іх.

**Настаўнік:** Дзеці, я нагадваю вам, што мы сёння з вамі на ўроку шукаем скарб. І калі вы правільна выканаеце наступнае заданне, то, магчыма, мы адчынім скарбонку.

З дапамогай якіх мастацкіх сродкаў аўтар стварае вобраз зімы?

**Заданне:** да наступных слоў падабраць прыметнікі з верша *(парная работа)*.

Вечар…..

Снег….

Слуп………

Зоркі………

Месяц ………

Званочкі……

*Вучні зачытваюць свае прыклады.*

**Настаўнік:** А цяпер давайце ўспомнім, як называецца моўны сродак, які вобразна характарызуе прадмет?

**Вучні**: Эпітэт.

**Настаўнік:** Думаю, вы са мной пагодзіцеся, што ў вершы адчуваецца прысутнасць чалавека. Гэта ён, лірычны герой, успрымае зімовы вечар, чуе і бачыць тое, што дзеецца ў прыродзе. Яна ўплывае на яго (дадатак 4).

*Вучні чытаюць пра лірычнага героя і зачытваюць радкі з верша, якія адпавядаюць пачуццям лірычнага героя.*

**Настаўнік:** Мы з вамі ўжо вызначылі, што тэма верша – прырода зімовага вечара. А што вельмі цесна звязана з тэмай?

**Вучні:** Ідэя.

*Вучні ўспамінаюць, што такое ідэя.*

**Настаўнік**: Знайдзіце ў тэксце радкі, у якіх заключаецца асноўная

думка?

*Вучні зачытваюць асноўную думку - апошнія радкі верша.*

**Настаўнік:** Малайцы!І мы з вамі падабралі яшчэ адзін ключык да скарбонкі *(адкрываецца пазл).*

**III. Абагульненне і сістэматызацыя вывучанага.**

**Настаўнік:** Вернемся да задач урока. Ці знайшлі вы адказы на свае пытанні, пастаўленыя ў пачатку ўрока?

**Вучні:** Знайшлі.

**Настаўнік:** З задачамі мы справіліся, а скарбонка не адкрылася. Значыць, мы яшчэ не ўсё зрабілі. Вынікамі нашай працы будзе тэставая работа. І тады, магчыма, скарбонка адкрыецца.

*- Вучні выконваюць тэставае заданне: частка вучняў на камп’ютары, а астатнія на раздрукаваных лістах паперы* (дадатак 5)*.*

*- Ацэньваюцца тыя вучні, якія працуюць за кам`ютарам, у астатніх збіраюцца лісты і адзнакі агучваюцца на наступным ўроку.*

*(Зварот да скарбонкі, адкрываецца апошні пазл)*

**Настаўнік:** Мы сёння вельмі добра папрацавалі, таму што ўсе пазлы адкрыліся. А які чароўны скарб мы знайшлі?

**Вучні:** Кнігу (дадатак 6).

**Настаўнік:** Давайце звернемся да эпіграфа. *(Зачытваецца эпіграф).*

Як вы разумееце гэтыя словы?

*(Вучні выказваюць свае думкі)*

**Настаўнік:** Так.Кніга – верны сябар у старасці і настаўнік у маладосці. Хоць час і мяняецца, але, чытаючы, пераносішся ў далёкае мінулае ці будучае, трапляеш у таямнічы, чароўны, казачны свет.

**IV. Рэфлексія.**

**Настаўнік:** Вось і сёння я хацела, каб вы апынуліся ў казцы. І думаю, што так яно і стала, таму што наша намаляваная скарбонка стала ўяўнай. А скарб з яе атрымае той, хто прадоўжыць фразу, якая змешчана на экране:

* Сёння на ўроку я навучыўся…
* Сёння на ўроку я змог…
* Больш за ўсё мяне зацікавіла…
* Сваёй працай на ўроку я …
* Мне захацелася…
* Я зразумеў, што…

*(Вучням прапануецца выцягнуць прыз са скабонкі)*

**V. Дамашняе заданне:** вывучыць верш на памяць.

**Дадатак 1**

Шляхі пераадолення перашкод



Дапамагалі адзін аднаму Адкрылі новае і цікавае





Рабілі ўсё разам Добры настрой


**Дадатак 2**

Біяграфія М. Багдановіча

****

**Дадатак 3**

Палітра настрою



**Дадатак 4**

Пачуцці лірычнага героя

**Вітаецца з**

**вечарам і снегам**

**Чуе і бачыць тое, што дзеецца ў прыродзе**

**Прырода напаўняе яго**


**адчуваннем паўнаты**

**жыцця**

**Герою робіцца вольна і лёгка на душы**

**Дадатак 5**

**Тэставае заданне**

****

**Дадатак 6**

Скарбонка

